
Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 84.§-a értelmében a helyi önkormányzat képviselő-testülete az önkormányzat működésével, valamint a polgármester vagy a jegyző feladat- és hatáskörébe tartozó ügyek döntésre való előkészítésével és végrehajtásával kapcsolatos feladatok ellátására polgármesteri hivatalt vagy közös önkormányzati hivatalt hoz létre. A hivatal közreműködik az önkormányzatok egymás közötti, valamint az állami szervekkel történő együttműködésének összehangolásában.
Az Mötv. 85.§ (1) bekezdése értelmében közös önkormányzati hivatalt hoznak létre azok a járáson belüli községi önkormányzatok, amelyek közigazgatási területét legfeljebb egy település közigazgatási területe választja el egymástól, és a községek lakosságszáma nem haladja meg a kétezer főt.
A Bonyhádi Közös Önkormányzati Hivatal (a továbbiakban: Hivatal) 2013. január 1-jén alakult Bonyhád város és 8 község részvételével. 2020. január 1-jétől – immár 10 településre bővülve – Bonyhád város, Bátaapáti, Bonyhádvarasd, Grábóc, Izmény, Kisdorog, Kisvejke, Mórágy, Mőcsény és Váralja községek önkormányzatai közös önkormányzati hivatalt hoztak létre az Mötv. 84-85. § rendelkezései alapján megalkotott megállapodással. A Bonyhádi Közös Önkormányzati Hivatal új Szervezeti és Működési Szabályzata (a továbbiakban: SzMSz) 2021. február 1-jén lépett hatályba, jelentősen megváltoztatva a korábban hatályban lévő osztályszerkezetet.
A közös önkormányzati hivatal székhelye Bonyhád város, ugyanakkor valamennyi községben kirendeltség működik. Állandó kirendeltség található Bátaapáti, Izmény, Kisdorog, Kisvejke, Mórágy, Mőcsény és Váralja községekben, míg Bonyhádvarasd és Grábóc esetében időszakos ügyfélszolgálat biztosítja a feladatellátást. Az állandó kirendeltségek közül 4 községben 1-1 fő köztisztviselő, 1 településen 2 fő, míg 2 községben 3 fő köztisztviselő látja el a feladatokat. A pénzügyi-gazdálkodási feladatok ellátása 4 község esetében helyben történik, 5 község esetében a Pénzügyi Osztály munkatársai Bonyhádról látják el ezen feladatokat. A jegyzői feladatokat valamennyi településen megfelelő képzettséggel/végzettséggel rendelkező kolléga látja el, hetente több alkalommal személyes jelenlét biztosítása mellett.

I. Személyi és tárgyi feltételek

A Bonyhádi Közös Önkormányzati Hivatal engedélyezett létszáma 2021. február 1-jétől 59,25 álláshely. 2023-ban ez a létszám változatlan maradt, 4 fő tartósan távollevő kolléga helyén 1 fő helyettesítő volt, 2 kolléga jött vissza fizetés nélküli szabadságról, és 2 kollégát 2024. évben várunk vissza. 4 kolléga nyugdíjba vonult, 3 fő távozott, helyettük 3 fő került kinevezésre. A hivatal köztisztviselői rendelkeznek a munkakörük ellátásához szükséges iskolai és szakmai végzettséggel, mintegy 66% felsőfokú végzettségű, az elmúlt év adatához képest nem változott. 2023. évben valamennyi dolgozó rendelkezett az előírt közigazgatási alapvizsgával. Szakvizsga tételi kötelezettsége 1 főnek volt, aki nem teljesítette azt. Ezen feltétel hiányában tanácsosi fokozatba nem sorolható. 
A munkavégzéshez szükséges tárgyi feltételek mind a Közös Hivatal székhelyén, mind a községek kirendeltségein rendelkezésre állnak. Ez utóbbi helyeken az önkormányzatok az elmúlt években törekedtek saját források és pályázati támogatások felhasználásával a hivatali épületeket felújítani, a munkakörülményeket javítani.
Az energiaárak drasztikus emelkedése okán a Hivatal is takarékossági intézkedések bevezetésére kényszerült. A 2022-es fűtési idény kezdetétől a kollégák a pénteki munkanapokat otthoni munkavégzéssel töltik, így történik ez a 2023/24-es fűtési idényben is. Az elmúlt év pozitív tapasztalatán okulva a home office intézményét a fűtési időszakban fenntartottuk, bízunk abban, hogy az ennek folytán elért megtakarítás a tavalyi évhez hasonló nagyságrendű lesz. 
A hivatal főépülete tekintetében az önkormányzat – a többi intézményhez hasonlóan - központosított közbeszerzési rendszer keretében bonyolítja a gáz és villamos energia beszerzését.
A Közös Önkormányzati Hivatal munkatársai – köztük elsősorban a jegyzői feladatokat ellátó kollégák – a községeket is folyamatosan segítették az energia beszerzési feladatokban.
II. Gazdálkodás
A Bonyhádi Közös Önkormányzati Hivatal a költségvetési szervekre vonatkozó jogszabályi rendelkezések értelmében önállóan gazdálkodó költségvetési szerv. Az Mötv. 85.§ (11) bekezdése szerint a közös hivatal működési költségeit a közös hivatalhoz tartozó önkormányzatok - eltérő megállapodásuk hiányában - lakosságszámuk arányában biztosítják.
A működéshez biztosított állami támogatás Bonyhád Város Önkormányzata számlájára kerül folyósításra. A hivatal költségvetésében van megtervezve valamennyi személyi juttatás a járulékaival, a kiküldetések, költségtérítések, továbbá az éves képzési költségek, valamint a közösen felmerülő dologi kiadások. A kirendeltségek, valamint a székhely épületének dologi kiadásai a települések költségvetésében kerülnek megtervezésre. A személyi kiadásokhoz két település járult hozzá 2023. évben is jelentősebb mértékben – az ott dolgozó kollégák átlagnál kedvezőbb bérezése okán. 2023-tól kértünk első alkalommal a többi településtől is hozzájárulást a közös önkormányzati hivatal fenntartási költségeire, amely összegek azonban - az elszámolást követően - visszajártak a községek részére.  A 2024. év elején bevezetett 12%-os illetményalap emelést a településekkel leegyeztettük, azzal a polgármesterek egyetértettek.
III. Jegyzői feladatok ellátása, ügyfélfogadás
[bookmark: para86]Az Mötv. 86.§ (1) bekezdés értelmében a közös önkormányzati hivatal jegyzője, vagy aljegyzője, vagy megbízottja köteles a képviselő-testület ülésén részt venni, és ott a szükséges tájékoztatást megadni, továbbá a (2) bekezdés szerint az érintett képviselő-testületek megállapodása alapján köteles biztosítani az egyes településeken történő ügyfélfogadást. 2021. május óta két községben (Mórágy, Bátaapáti) jegyzői feladatokat ellátó kolléganő szülési szabadságon volt, itt a jegyzői feladatokat 2023. évben helyettesítéssel láttuk el. 
Az állandó és időszakos ügyfélszolgálatok működtetésével a kirendeltségek biztosítják valamennyi községben az ügyfélfogadást, azonban folyamatosan törekedni kell arra, hogy minden településen a lakossági igényekhez igazodjon az ügyfélszolgálatok működése.
IV. A képviselő-testületek, bizottságok, nemzetiségi önkormányzatok, társulások működésével kapcsolatos feladatok
Hivatali működés
A képviselő-testületek, bizottságok, nemzetiségi önkormányzatok, társulások működését Szervezeti és Működési Szabályzatok, együttműködési megállapodások, társulási megállapodások, munkatervek szabályozzák, amelyek a hatályos jogszabályoknak és a helyi igényeknek megfelelően kerültek kialakításra.
A képviselő-testületi jegyzőkönyvek a Tolna Megyei Kormányhivatal részére a Törvényességi Felügyelet Írásbeli Kapcsolattartás (TFÍK) Modulon keresztül feltöltésre kerültek.
A közös hivatal 10 településén 2023. évben összességében 266 testületi, bizottsági, nemzetiségi önkormányzati, illetve társulási ülés került megtartásra. Ez 30-cal kevesebb, mint a 2022-es év adata.
Valamennyi településen valamennyi önkormányzat és nemzetiségi önkormányzat eleget tett a közmeghallgatás tartási kötelezettségének.
Az év során összesen 124 rendeletet, valamint 3083 határozatot hoztak a testületek és egyéb szervek. Ezen felül 362 db nemzetiségi önkormányzati döntés született.
2023. évben a Bonyhádi Közös Önkormányzati Hivatalhoz tartozó településeken az alábbi számú testületi ülések kerültek megszervezésre
Bonyhád
Bonyhád Város Önkormányzata			26 ülés (15 nyílt ülés, 11 zárt ülés)
Humán Bizottság					23 ülés (11 nyílt ülés, 12 zárt ülés)
Pénzügyi Bizottság					19 ülés (12 nyílt ülés, 7 zárt ülés)
Bonyhádi Német Önkormányzat			7 ülés (7 nyílt ülés, 0 zárt ülés)
Bonyhádi Német Önkormányzat Pénzügyi Biz.	4 ülés
Bonyhád Város
Roma Nemzetiségi Önkormányzata			8 ülés (6 nyílt ülés, 2 zárt ülés)
VÖT Társulási tanácsülés				7 ülés
Bátaapáti
Bátaapáti Község Önkormányzata			19 ülés
Ügyrendi Bizottság					1 ülés
Bonyhádvarasd
Bonyhádvarasd Község Önkormányzata		11 ülés
Ügyrendi Bizottság					0 ülés
Német Önkormányzat Bonyhádvarasd		7 ülés
Grábóc
Grábóc Község Önkormányzata			12 ülés
Ügyrendi Bizottság					4 ülés
Izmény
Izmény Község Önkormányzata			11 ülés
Kisdorog
Kisdorog Község Önkormányzata			10 ülés 
Ügyrendi Bizottság					4 ülés 
Kisdorogi Német Önkormányzat			7 ülés
Kisvejke
Kisvejke Község Önkormányzata			14 ülés
Kisvejkei Roma Önkormányzat			7 ülés
Kisvejkei Német Önkormányzat			4 ülés
Mórágy
Mórágy Község Önkormányzata			14 ülés
Mórágyi Roma Nemzetiségi Önkormányzat		5 ülés
Mórágyi Német Nemzetiségi Önkormányzat	4 ülés
Mőcsény
Mőcsény Község Önkormányzata			11 ülés
Ügyrendi Bizottság 					2 ülés
Váralja
Váralja Község Önkormányzata			13 ülés
Váraljai Német Nemzetiségi Önkormányzat 	5 ülés
Jogi és Ügyrendi Bizottság				2 ülés
Váralja Község és Nagymányok Város
Szociális intézményfenntartó Társulási Tanácsa 	5 ülés
Összesen:							266 ülés
2023. évben a Bonyhádi Közös Önkormányzati Hivatalhoz tartozó települések önkormányzatainál, társulásainál az alábbi számú döntések születtek
	
	Rendeletek
	Testületi/polgármesteri/elnöki
/bizottsági /társulási határozatok
	Nemzetiségi önkormányzat határozatai

	Bonyhád összesen
	23
	886
	147

	Bonyhád Város Önkormányzata
	23
	219
	

	Bonyhádi Német Önkormányzat
	
	7
	74

	Bonyhád Város
Roma Nemzetiségi Önkormányzata		
	
	0
	73

	Humán Bizottság
	
	475
	

	Pénzügyi Bizottság
	
	144
	

	VÖT
	
	41
	

	Bátaapáti
	15
	158
	

	Bonyhádvarasd
	9
	61
	24

	Grábóc
	10
	150
	

	Izmény
	11
	245
	

	Kisdorog
	13
	262
	67

	Kisvejke
	10
	223
	29

	Mórágy
	14
	344
	84

	Mőcsény
	9
	216
	

	Váralja
	10
	538
	11

	Települések összesen:
	124
	3083
	362


A testületi munkával kapcsolatban elmondható, hogy ebben az évben semmi nem korlátozta a testületi munkát, az ülések száma a 10 településen az előző évi 296-ról 266-ra csökkent. Míg Bonyhádon a rendeletek (35%), határozatok (20%), bizottsági döntések (33%) számában emelkedést, addig a községek esetében a rendeletalkotás 8% csökkenést, a határozathozatal 12% emelkedést mutat. A nemzetiségi önkormányzatok döntései esetében a csökkenés (1%) elhanyagolható.

V. Az egyes szervezeti egységek működése
V.1. Hatósági Osztály
[bookmark: _Hlk129178301]A hatósági osztály vezetését az aljegyző látja el. Az osztályhoz 16 fő tartozik, ebből 13 fő dolgozott 2023-ban, és 3 fő GYED miatt tartósan távol volt. 1 fő jegyzői megbízott Bonyhádvarasd, Izmény és Váralja jegyzői feladatait látja el. A Hatósági Osztályhoz tartoznak a Bonyhádvarasd, Grábóc, Izmény, Kisdorog és Váralja kirendeltségein dolgozó kollégák.
A szociális igazgatásban 2 fő, ipar-kereskedelmi igazgatásban 1 fő, anyakönyvi igazgatásban 2 fő, általános igazgatásban 3 fő munkavállaló látta el a feladatokat.
Az aljegyző látta el a jegyzői feladatokat Kisdorog Grábóc, - és április hónaptól - Mórágy településeken, továbbá Bonyhád Város Önkormányzata, az Országos Szociális Információs Rendszer (KENYSZI, OSZIR) e-képviselői feladatait. Ennek során a Bonyhádi Varázskapu Bölcsőde és Óvoda, valamint a Bonyhádi Gondozási Központ működési engedélyével kapcsolatos ügyeket intézi. Ezen túl a Gondozási Központ munkatársai és a Bonyhádi Közös Önkormányzati Hivatal szociális feladatokat ellátó köztisztviselői, e-képviselői és e-ügyintézői jogosultságainak kezelése is feladata. Ellátja továbbá a társasházak törvényességi felügyeletével kapcsolatos jegyzői feladatokat.

Az osztály munkájában a legmeghatározóbbak a szociális ügyek (települési támogatások), az anyakönyvi ügyek és az ipari-kereskedelmi igazgatás. A legtöbb ügyfél ezekben az ügyekben keresi fel az osztályt. Nagy ügyfélforgalmat bonyolít le még a közfoglalkoztatás és a közérdekű munkával kapcsolatos ügyintézés. 
Az osztály a feladatait az anyakönyvi igazgatás, a hagyatéki ügyek, a talált tárgyak ügyei, a közfoglalkoztatás és közérdekű munka, valamint a birtokvédelmi eljárás kivételével a Bonyhádi Közös Önkormányzati Hivatalhoz tartozó mind a 10 településre kiterjedően ellátja.
A szociális igazgatással kapcsolatos ügyek kapcsán az osztály látja el a lakásfenntartáshoz, az ápoláshoz, az időskorúak ellátásához, a temetéshez, a létfenntartáshoz, a gyógyszerkiadáshoz, a gyermekek szünidei táborozásához, a Bursa Hungarica Felsőoktatási Ösztöndíjpályázathoz nyújtott települési támogatások és köztemetések döntés előkészítő és végrehajtási feladatait. Bonyhád Város Önkormányzata és a Bonyhádi Közös Önkormányzati Hivatalhoz tartozó települések egy széleskörű települési támogatási rendszert alakítottak ki, amely azok számára, akik alanyi jogú támogatásban nem részesülhetnek, segítséget jelenthet nehéz élethelyzetükre.
Az anyakönyvi igazgatásban – melyet 8 település vonatkozásában Bonyhádon látunk el - az adatok, adatváltozások elektronikus rögzítése folyamatos feladatot jelent. Emellett a házasságkötések lebonyolítása sok munkaidőn kívüli feladatot jelent az anyakönyvvezetők számára, amelynek elszámolása a helyi rendeletben meghatározott módon történik. A hagyatéki ügyek esetében a halotti anyakönyvvezetést követően a hagyatéki leltár felvétele, esetleges póthagyaték felvétele és a közjegyző számára történő megküldése jelent feladatot. 

Az ipar-kereskedelmi igazgatást ellátó 1 fő ügyintéző feladatai közé tartozik a bejelentés köteles, a működési engedély köteles kereskedelmi tevékenység, a szálláshely üzemeltetéssel kapcsolatos eljárás, valamint a bejelentés köteles és a telepengedély köteles ipari tevékenységgel kapcsolatos eljárások lefolytatása.
A jegyző hatáskörébe tartozó birtokvédelmi eljárás nagy körültekintést igényel, hisz a bejelentő állampolgárokat érzékenyen érintő ügytípusról van szó. Az ügyben hozott döntést, ha sérelmesnek tartja az egyik fél, akkor bíróságtól kérhető a határozat megváltoztatása.
A gyámhatósági feladatok közé tartozik a rendszeres gyermekvédelmi kedvezmény, illetve a gyermekek hátrányos/halmozottan hátrányos helyzetének megállapítása, ill. felülvizsgálata előkészítése, adminisztrációja. 
A közfoglalkoztatási program keretében 2023-ban 12 főt foglalkoztatott Bonyhád Város Önkormányzata. A velük kapcsolatos, teljes körű munkaügyi adminisztráció, valamint a járási hivatallal történő kapcsolattartás jelentős adminisztratív feladatot jelent az általános igazgatási ügyintézőnek. 2023-ban a Foglalkoztatási Osztály már nem indított nagy számban tanfolyamokat, csak a hosszabb távú közfoglalkoztatási programokat.
Környezet-tanulmánnyal kapcsolatos megkeresések a bíróságoktól, illetve a járási hivatalok gyámügyi osztályairól érkeznek elsősorban a hivatalhoz. Ezek teljesítése is a hatósági osztály ügyintézőinek feladata, illetve másik részük a településeken intéződik.

A haszonbérlettel és az adás-vétellel kapcsolatos földhirdetményeknél a helyi, illetve a megyei földhivatalnak nyújtják be az ügyfelek a haszonbérleti és adásvételi szerződéseket, melyeket a földhivatalok ellenőrzés után továbbítanak nekünk közzétételre. A hirdetményi úton közzétett szerződések a lejárat után ismét a földhivatalhoz kerülnek bejegyzésre. Pontos, határidőre történő teljesítést igényel az ügyintézés a földtörvényben foglaltaknak megfelelően, hiszen jelentős anyagi érdek fűződik minden szerződéshez. 
Hirdetmények kifüggesztése a különböző hatóságoktól, hivatalos szervektől, bíróságoktól folyamatosan érkezik az év során. Annak teljesítéséről minden esetben írásban visszaigazolást adunk a megkereső szervnek. 

Talált tárgyak kapcsán az osztály látja el a talált tárgy átvételével, őrzésével és találó részére történő átadásával kapcsolatos feladatokat a Ptk-ban foglaltak szerint. 

A hatósági bizonyítványok kiadása a 2022-es évhez képest a gázkedvezményt igénylők száma miatt csökkent. Ezekben az esetekben a kérelmet követően a helyszíni szemle megtartása után kerültek kiadásra a hatósági bizonyítványok, illetve elenyésző esetben az elutasító határozatok. 
Egyéb igazgatási ügyek közül a Közoktatási Információs Rendszerben (KIR) történő fenntartói adatszolgáltatás, szociális és szolgálati lakásigények nyilvántartása, a mezőgazdasági vadkárokkal kapcsolatos feladatok, méhészek nyilvántartása, ebek nyilvántartása, zajkibocsátási határérték megállapítása, zenés táncos rendezvények engedélyeztetési eljárása érdemel említést. Az osztály feladatkörébe tartozik továbbá az OSAP és egyéb statisztikai jelentések rögzítése és megküldése.
A jelentősebb ügytípusok száma 2023-ban: 
[bookmark: _Hlk160087444]Települési támogatások                                                         1366 db
Anyakönyvi igazgatás                                                           1325 db
Hagyatéki ügyek                                                                     261 db
Földhirdetmények kifüggesztése                                            209 db
Gyámhatósági ügyek                                                               143 db
Kereskedelmi igazgatás, szálláshely                                       138 db
Hirdetmények kifüggesztése                                                   133 db
Adatszolgáltatások személy-és lakcímnyilvántartásból          118 db
Hatósági bizonyítványok kiállítása                                           89 db

Közfoglalkoztatás, közérdekű munka                                       82 db
Szociális és szolgálati lakásügyek                                            77 db
Állatvédelmi hatósági ügy		                                       19 db
Birtokvédelem			                                       16 db
Családon belüli bántalmazás		                                       5 db

				
Az előző év adataival összevetve a legtöbb ügytípusban minimális csökkenés tapasztalható, legnagyobb mértékben a közfoglalkoztatottak, közérdekű munka területén. Emelkedés legjelentősebb mértékben a szociális és szolgálati lakásügyek területén volt. 
A Hatósági Osztály igen hangsúlyos feladatai közé tartozik a bizottságok és a testületi ülések előkészítése, a jegyzőkönyv vezetés és a döntések végrehajtásának figyelemmel kísérése. A feladatot 1 fő ügyintéző látja el, az ülések és a döntések számát a beszámoló IV. pontja tartalmazza.
V.2. Városfejlesztési és Jogi Osztály
[bookmark: _Hlk507743093]A Városfejlesztési és Jogi Osztályon 8 fő dolgozott a tavalyi év során a Bonyhádi Közös Önkormányzati Hivatal székhelyén, valamint 5 fő az osztályhoz tartozó Bátaapáti, Mórágy, Mőcsény, Kisvejke kirendeltségeken.

Az osztályhoz tartozó kirendeltségeken végzett munka kapcsán elmondható, hogy Bátaapáti, Mőcsény, valamint Mórágy településeken a Társadalmi Ellenőrző és Tájékoztató Társulástól kapott támogatás felhasználása és elszámolása többlet feladatot jelentett az elmúlt évben is az ügyintézők részére. 
Mőcsény Község Önkormányzata, valamint Bátaapáti Község Önkormányzata 100%-os önkormányzati tulajdonú gazdasági társasággal is rendelkezik Mőcsény-Ker Kft., valamint Apáti-Ker Kft. néven. A két cég üzemelteti a helyi élelmiszerüzletet a lakosok zavartalan és megfelelő minőségű ellátása érdekében. Mind a két településen működő üzlet sikeresen pályázott és számolt el a kistelepülési üzletek működési támogatása kapcsán elnyert összesen közel 6 millió forintos támogatási összeggel.
Az osztályhoz tartozó kirendeltségek mindegyikén működik falugondnoki szolgálat a helyi lakosok megelégedésére.
A kirendeltségek tekintetében folyamatos a pályázati lehetőségek nyomon követése és pályázatok benyújtása, jellemzően a Magyar Falu Program keretein belül. A pályázatok megírása, az esetlegesen nyertes projektek elszámolása szintén többletfeladatot jelent a kirendeltségeken dolgozók számára.

Az osztály ellátja továbbá az alább felsorolt feladatokat is:

A humánpolitikai feladatok keretében ellátjuk a közös önkormányzati hivatal valamennyi munkavállalójával kapcsolatos munkajogi teendőket. Emellett az osztály látja el az intézmények, illetve az önkormányzati cégek tekintetében szükséges vezetői pályázatok kiírását.

Háziorvosi körzetek, házi gyermekorvosi, iskola-fogorvosi, védőnői körzetek esetében a humánpolitikai ügyintéző gondoskodik a feladat-ellátási szerződés megkötéséről, működési engedéllyel, finanszírozási szerződéssel kapcsolatos feladatok ellátásáról, a körzethez való csatlakozással, NEAK-finanszírozással kapcsolatos teendőkről.
A Társulással kapcsolatos feladatok ellátása a Völgységi Önkormányzatok Társulása, mint intézményfenntartó társulás által ellátott feladatköröket takarja. 

Társulással kapcsolatos feladatok ellátása 2023-ban:

A Völgységi Önkormányzatok Társulása, mint intézményfenntartó társulás, nyolc éve három tagcsoportban – a 25 tagönkormányzat egyedi igényeit figyelembe véve - látja el a társulási megállapodásban rögzített feladatait.
A tavalyi évben a Társulási Tanács hét alkalommal – Bátaapátiban, Zombán, Aparhanton, Kakasdon és három alkalommal Bonyhádon - ülésezett. Tavaly 35 írásbeli előterjesztés készült és 41 határozat született. A tanácstagok részvételi aránya az üléseken: 17,6 fő volt átlagosan. A határozatban megjelölt határidők teljesültek. 

Tagok1 csoportban 25 település vett részt. Az ügyintézés szempontjából feladat a tanácsülések helyszínének, időpontjának szervezése, biztosítása, előterjesztések írása, a társulási tanács és a 25 települési képviselő-testület társulásra vonatkozó előterjesztésekkel történő ellátása, a határozatok nyilvántartása, a tanácsülések jegyzőkönyvezése, határozat-kivonatok kiadmányozása, és a társulási közfeladatok ellátásával kapcsolatos szervezés, iratkezelés, banki, kincstári és kormányhivatali ügyintézés, mint a társulási megállapodás módosítása, a fenntartott intézmény alapító okiratának módosítása, az intézmény hatósági ellenőrzéseinek ügyintézése.
A Társulási Tanács a 7/2023. (II. 21.) tanácshatározatában döntött arról, hogy a Társulási közművelődési pályázatot az 5/2023. (II.21.) VÖTth. költségvetési határozat pénzügyi tartalék terhére kiírja. A felhívást a 28/2022. (XI.16.) VÖT tanácshatározatban elfogadott Társulási közművelődési pályázat keretfelosztási szabályzata szerinti céllal és tartalommal tette közzé. A pályázati felhívásra 20 településről 27 db pályázat érkezett be összesen 2.600 eFt támogatási igénnyel, öt településről nem érkezett pályázat. A keretfelosztási szabályzat szerint elutasított pályázat nem volt, a 3.000 ezer forintos keretből a 27 pályázó 2.600 ezer forint támogatást nyert. A keretfelosztásról a tanács a 11/2023. (III.31.) határozatban döntött. A 28 pályázati támogatási szerződés elszámolása a hiánypótlásokat követően lezárult. 
A tavalyi évben 11 megrendelés érkezett a társulási rendezvénysátorra. A megrendelők és a szállító Bonycom Nkft. közötti ügyintézést a társulási ügyintéző végezte, a bérlések rendben zajlottak. 
A VÖT kezdeményezésére 2015. november 12-én létrehozott és működtetett Völgységi Értéktár Bizottság (VÉB) 2023. november 28-án, 5 nemzeti értéket vett fel. Jelen pillanatban a Völgységi Tájegységi Értéktárban 100 érték szerepel.
A 2014-ben létrehozott Bonyhádi Települési Értéktár Bizottság (BTÉB) 2023-ban a bizottság működése a jogszabályi előírásoknak megfelelt. A BTÉB 2023. március 6-án ülésezett, 14 határozatot hozott és 12 nemzeti értéket vett fel a települési értéktárba. A bonyhádi értéktár jelenleg 97 nemzeti értéket tartalmaz. Az értéktár bizottságok adminisztrációját a társulási ügyintéző végezte.

Tagok2 csoportban 21 település vett részt. A feladatellátást ebben a tagcsoportban: a központi háziorvosi ügyelet, azaz az egészségügyi alapellátás együttes szervezése (20 település) 2023. október 1-jéig, a belső ellenőrzés (20 település), a Völgységi hírlevél megjelentetése (15 település) és a fogyatékossággal együtt élők nappali ellátása (25 település) jelenti. 
A központi háziorvosi ügyelet a város tulajdonában levő Ablonczy-házban működik. 2016-tól a települések lakosságarányos hozzájárulást fizettek a feladatellátó BZS Bt-nek. 2023. október 1-jével az ügyelet működtetését átvette az Országos Mentőszolgálat. A társulás tulajdonában lévő orvosi eszközöket a társulási tanács a 29/2023. (IX.15.) VÖTth-al tulajdonjoggal együtt átadta az új működtetőnek. Az orvosi ügyelet továbbra is az Ablonczy-házban működik 8-22 óráig.
A belső ellenőrzési feladatokat 20 település látja el a társuláson keresztül. Ezt a feladatot vállalkozási szerződés keretében dr. Kósáné Hetesi Ildikó képviselte Gold Idea Kft. látja el a tanács 24/2022. (XI.16) határozata értelmében. A 2023. évre vonatkozó belső ellenőrzési tervet a 25/2022. (XI.16.) társulási tanácshatározattal fogadta el. A tavalyi évre vonatkozó ellenőrzési terv elfogadó határozatát az érintett tagönkormányzatok megküldték a társulásnak. A Belső ellenőrzési kézikönyvet a társulási tanács a 26/2023. (IX.15.) határozatban fogadta el, annak elektronikus példányát valamennyi közös önkormányzati hivatal jegyzője megkapta elektronikus úton hatályosításra. A 2022. évi belső ellenőrzési beszámolót pedig a 15/2023. (V.30.) határozattal fogadta el a társulási tanács.
A Völgységi hírlevél 2023-ban – a tervezetteknek megfelelően- négy alkalommal, március, július, október, december hónapokban jelent meg. Az újság szerkesztője és tördelője: Árki Attila. A nyomdai munkálatokat Böcz Sándor egyéni vállalkozó végzi. A keresztrejtvényt Rák Béla grafikus készíti. Az árajánlatok bekérését, a vállalkozási szerződések előkészítését a társulás ügyintézője végezte. A hírlevél terjesztését a Futárposta 2006 Kft. végezte el, Bonyhád külterületein egyéni vállalkozóval oldotta meg a társulás.
Fogyatékossággal együtt élők nappali ellátása, az „Együtt 1 másért” Nappali Intézményben 2022-ben az ellátotti létszám átlagosan: 25 fő, éves átlag: 22 fő/nap. Önellátó képesség szempontjából 1 fő önellátó, 24 fő részlegesen önellátó. Lakhelyük szerinti megoszlás: Bonyhád: 7 fő, társult települések: 13 fő, a társuláson kívüli településekről: 5 fő (Komló, Óbánya, Szászvár, Szekszárd).
Az intézményt fenntartó „Összefogás” Közhasznú Alapítvány a 2022. évi közhasznúsági és szakmai beszámolóját elkészítette, a társulás a beszámolót a 19/2023. (V.30.) tanácshatározatban fogadta el.

Tagok3 csoportban 25 települési önkormányzat jogszabályban előírt család és gyermekvédelmi, valamint idősellátási közfeladatokat lát el a VÖT fenntartásában működő Bonyhádi Gondozási Központon (BGKP) keresztül. Az ellátott közfeladatok száma ebben a tagcsoportban: 16. Az intézmény fenntartóval kapcsolatos ügyintézését a társulás ügyintézője, a hatósági vonatkozású ügyintézést az ügyintéző az intézményvezetővel és a szakhatóságokkal egyeztetve végzi. 
A társulás által fenntartott intézmény költségvetését az 5/2023. (II.21.) tanácshatározat tartalmazza. A közös fenntartású Bonyhádi Gondozási Központ működtetéséhez befizetett 2022. évi hozzájárulások elszámolását a 9/2023. (III.31.) hozott tanácshatározat tartalmazza. Az intézmény 2022. évi feladatellátási beszámolóját a 16/2023. (V.30.) határozatban fogadta el a társulási tanács. A tavalyi évben zajlott az intézmény kormányhivatali ellenőrzése, amely során a tanyagondnoki szolgáltatás, a támogató szolgáltatás, a házi segítségnyújtás, az idősek nappali ellátása, az idősek otthona ellátás, a szociális konyha és a jelőrendszeres házi segítségnyújtás közfeladatok teljes körű ellenőrzésére került sor. Az egyes közfeladatokra kapott vizsgálati jegyzőkönyvek alapján az évközi személyi változások miatt az ellátó intézmény Alapító okiratát a 27/2023. (IX.15.), a 38/2023. (XII.08.) határozattal, a Szakmai programját a 17/2023. (V.30.), 28/2023. (IX.15.) határozatokkal módosította a fenntartó társulási tanács. 
A Társulási megállapodás módosítására két alkalommal került sor 2023-ban. A módosításokat személyi változások (településvezetők körében bekövetkezett változások), feladatellátási változások (házi segítségnyújtás, háziorvosi ügyelet) és közfeladatok nyilvántartásban (új kofog) bekövetkezett változások indokolták. A módosításokról a társulási tanács - a 25 települési képviselő-testület felhatalmazásával - a 6/2023. (II.21.), és a 34/2023. (X.27.) tanácshatározatokban döntött. Minden dokumentum módosítása időben megtörtént a Magyar Államkincstárnál és a Tolna Vármegyei Kormányhivatalnál is.

A pályázati feladatokat Bonyhád város tekintetében a Városfejlesztési és Jogi osztály bonyolítja, míg a közös hivatalhoz tartozó településeken - többségében - a jegyzői megbízottak vesznek részt ezen feladatok ellátásában. Bonyhád város 2023. évi pályázatait a beszámoló 1. számú, a községek elmúlt évi pályázatait a beszámoló 2. számú mellékletét képező táblázatban szerepeltetjük. Bonyhád város elmúlt évi közbeszerzéseiről külön előterjesztés keretében számolunk be. Az osztály tekintetében jelentős eredmény az elmúlt ciklusban elnyert pályázatok sikeres zárása, ehhez kötődően gondoskodik az osztály az egyes projektekhez kötődő éves fenntartási jelentések beküldéséről. Mindezen felül elsődleges prioritás, hogy megfelelően fel tudjunk készülni a következő uniós ciklus fejlesztési lehetőségeire és azokat maximálisan ki tudjuk használni. Ennek érdekében több pályázatot már be is nyújtott az önkormányzat, többet ezek közül az országban elsőként.

Ügyiratkezelés: az iktatási, ügyiratkezelési feladatok ellátása az ASP szoftver alkalmazásával történik a közös hivatal valamennyi kirendeltségén. Az ASP rendszer a helyi önkormányzatok feladatellátását támogató rendszer, amely tartalmazza az önkormányzati gazdálkodást, az ingatlanvagyon-nyilvántartást, a helyi adóztatást, ipari és kereskedelmi igazgatást, iratkezelést támogató integrált szakrendszereket, a szakrendszeri szolgáltatásokat összefogó és azok menedzsmentjét biztosító keretrendszert, valamint az ügyfélszolgálati és csatlakoztatási koordinációs feladatokat támogató rendszereket. Ezek együtt biztosítják az elektronikus ügyintézéshez szükséges technológiákat. A folyamatos fejlesztéseknek köszönhetően a jövőben az ügyintézők könnyebben tehetnek eleget az adatszolgáltatási kötelezettségeiknek, továbbá hozzáférhetnek a központi nyilvántartások adataihoz is.

2023. évben iktatott ügyiratszámok
Főszámok összesen: 		22.477 db	Alszámok összesen: 	40.201 db

Ebből
Pénzügyi Osztály		17.308 db				20.008 db		
Hatósági Osztály		  3.705 db				13.308db
Műszaki Osztály		     857 db				  2.489 db
Városfejlesztési és Jogi O.	     342 db				  2.101 db
Egyéb				     265 db				  2.295 db

A korábbi évek (előző beszámoló) adataival összevetve azt látjuk, hogy az iktatott ügyiratok száma a 2022-es évhez képest 47 %-kal csökkent, amit többségében a helyi adó ügyek számának csökkenése okozott. Fenti számok a kirendeltségeken iktatott ügyiratokat nem tartalmazzák, arról az alábbiakban számolok be.


2023. évben a Kirendeltségeken iktatott ügyiratszámok
Főszámok összesen:		  4.458 db	Alszámok összesen:	12.515 db

Ebből
Bátaapáti			    561 db				  2.044 db
Bonyhádvarasd		    352 db				     983 db
Grábóc				    276 db				     867 db
Izmény			    365 db				     862 db
Kisdorog			    379 db				  1.764 db
Kisvejke			    526 db				  1.798 db
Mórágy			    836 db				  1.465 db
Mőcsény			    332 db				     692 db
Váralja				    831 db				  2.040 db


Az osztály munkatársai látják el Bonyhádi Német, valamint Roma Önkormányzatainak munkaszervezeti feladatait is, melyből a legjelentősebb feladat a nemzetiségi önkormányzatok képviselő-testületi üléseinek előkészítése, döntéseinek végrehajtása.

Az informatikai feladatokat továbbra is vállalkozóval láttatjuk el, egyedi megbízások keretében. Tekintettel arra, hogy a rendszer működtetése nem igényel 1 fő teljes állású informatikusi munkát, ebben a formában is biztonsággal ellátható, és a közös hivatal számára megtakarítást eredményez, hosszú távon is ebben a konstrukcióban gondolkodunk.

Mind a Hatósági Osztály, mind a Városfejlesztési és Jogi Osztály munkáját érintette, hogy az aljegyző és az osztályvezető is – a meglévő 2-2 településükön kívül – egy további település jegyzői feladatait is ellátta az év nagy részében.
V.3. Műszaki Osztály
A műszaki osztály egyrészről hatósági feladatokat lát el, másrészről városüzemeltetési, vagyongazdálkodási, beruházási, védelmi igazgatással kapcsolatos, bizonyos gondnoki, településrendezési feladatokat, valamint a közterület felügyeletet.
Hatósági feladatok
Bonyhádon és a Közös Önkormányzati Hivatalhoz tartozó 9 településen szakhatóságként működünk közre más szakági hatóságok eljárásaiban, továbbá a környezetvédelmi, természetvédelmi, vízügyi és útügyi hatósági feladatok is ellátjuk.
Az építésügyi hatósági feladatellátást 2020. március 1-jét követően a Tolna Megyei Kormányhivatal vette át. A munkavégzéshez egy munkaállomást és kollégát adtunk át.
A szakmai konzultáció biztosítása a településrendezési tervnek való megfelelés céljából továbbra is feladatunk maradt.
A sokrétű és jelentősen változó jogszabályi környezet miatt fokozott figyelmet kíván az általunk ellátott szakterület, ezért nagy hangsúlyt kell fektetni az előzetes egyeztetésekre, az ügyfelek és tervezőik tájékoztatására, amit nagy számban igénybe is vesznek. 
Településrendezési feladatok
Településrendezési ügyek, a tervek karbantartása, módosítása, ezek eljárásainak lefolytatása, helyi értékvédelem is az osztály feladata, a képviselő-testület talán ezen feladatkörrel találkozik a leggyakrabban.
Az osztály munkájához kapcsolódik a városi főépítész feladatköre is, amelyek közül a legtöbb kérelem településképi eljárások - településképi vélemény, településképi bejelentés - témakörben érkezik. A főépítész segítésére a háttérmunkát szintén az osztály végezi el. A városi főépítész megbízással látja el feladatát, havonta két alkalommal tart ügyfélfogadást.
A képviselő-testület döntése alapján jegyzői hatáskör - az egyre magasabb számban beérkező -rendeltetésváltozás engedélyezések köre, amelyben osztályunk szintén közreműködik.
Városüzemeltetési, beruházási feladatok
A városüzemeltetési jellegű feladatok rendkívül sokrétűek: beruházások, felújítások előkészítése, lebonyolítása, útügyi hatósági feladatok, közterület-használati ügyek, a közműfejlesztés, kommunális ügyek, zöldterület fenntartás, fakivágás, kártevő irtás, játszóterek, közterület bontási ügyek, közútkezelői nyilatkozatok, forgalomszabályozás, helyi tömegközlekedés, parkolás, behajtási engedélyek, közterület-felügyelet, önkormányzati ingatlanok, intézmények, lakásgazdálkodás, lakások karbantartása, felújítása, fejlesztések engedélyezésének bonyolítása.  
Beruházásaink a költségvetésben jóváhagyott, valamint a beadott és elnyert pályázatok tételeiből állnak, amelyeknél a tervezéstől a befejezésig közreműködünk, és folyamatában rendszeres ellenőrzéseket végzünk. 
Az önkormányzati beruházások, felújítások a VIIR (Virtuális Interaktív Ingatlan- nyilvántartási Rendszerben) kerülnek rögzítésre. A kommunikáció az önkormányzat és a Bonycom Kft. között dokumentáltan folyik az építési munkák során. A rendszerben rögzítésre kerültek az önkormányzati ingatlanok, feltöltve minden rendelkezésre álló adattal, műszaki dokumentációval. (alapdokumentumok, műszaki állapot jellemzői, tervek, fotók, az elvégzett karbantartási munkák, fejlesztések, energetika, közművek).
2017-től ismét osztályunk végzi a környezetvédelmi, természetvédelmi és vízügyi hatósági és önkormányzati ügyeket, amelyek közül jelentős a bezárt hulladéklerakó utógondozásával kapcsolatos feladatok végzése, de ide tartoznak többek között a hulladékgazdálkodási feladatok is, továbbá a kútfúrási engedélyek, szennyvíztisztító berendezések engedélyezése. 
A hulladékradar által megadott illegális szemétlerakások felszámolásában 2023. évben 2 db bejelentést dolgoztunk fel. Önkormányzati tulajdonú területen 1 m3 lomhulladék és 0,5 m3 építési törmelék elszállításáról gondoskodtunk.
2018. évtől a vagyongazdálkodással kapcsolatos feladatellátás, a vagyonkataszter vezetése, valamint a gondnoki feladatokból a liftekkel, tűzvédelemmel, vagyonvédelemmel kapcsolatos ügyek is kiegészítették az osztály feladatait, amelyeket Bonyhád város területén látjuk el.
Személyi feltételek
Az osztály feladatait a 2023. év első felében 8 fő végezte: 1 fő a környezet-természet-vízügyi feladatokat, 2 fő városüzemeltetési-, beruházási feladatokat, 1 fő vagyongazdálkodási feladatokat, 1 fő a településrendezési feladatokat látta el, ezenkívül 2 fő közterületfelügyelő és az osztályvezető. 2023. májusától az osztályvezető szülési szabadságon van, továbbá 1 fő nyugdíjba vonult. Nyugdíjas kollégánkkal megbízási szerződés keretében szerződtünk nagyobb szakértelmet igénylő feladatok ellátására. Ő hetente egy nap erősíti az osztály munkáját, amelyet az év második felétől nagyban megnehezített a létszámhiány, valamint az osztályvezető hiánya. Annak ellenére, hogy nem találtunk a távozó és tartósan távollévő kollégák helyére megfelelő képzettségű-végzettségű szakembereket, a feladatellátás folyamatos és szakszerű volt, a dolgozó kollégák maguk között felosztva látták el a feladatokat.
Köztisztviselőink rendelkeznek a munkakörük ellátásához szükséges iskolai és szakmai végzettséggel, kötelező és szabadon választott továbbképzéseken is részt vesznek. Munkánk végzéséhez a megfelelő feltételek, munkaeszközök biztosítottak.
A munkakapcsolat a hivatal többi osztályával jó, számos ügyben egymás eljárásaiban, főleg a pályázatoknál, közbeszerzéseknél is részfeladatokat végzünk. Ezek és a nagy számban igénybe vett szakmai konzultációk az iktatott ügyiratszámban nem jelennek meg. 
A Bonyhádi Közös Önkormányzati Hivatal településein felmerülő műszaki kérdésekben, feladatokban a települések rendelkezésére állunk, segítjük és előkészítjük a jegyzői feladatokat ellátó kollégáink döntéseit.
Felettes hatósági ellenőrzésünk 2023-ban nem volt.
Ügyiratforgalmunk az alábbiak szerint alakult az elmúlt három évben:

	2021
	2022
	2023

	főszám
	alszám
	főszám
	alszám
	főszám
	alszám

	945
	2967
	940
	2662
	860
	2495

	összesen
	3912
	összesen
	3602
	összesen
	3355


2023. évben fellebbezés egy esetben érkezett, amely ügyben a Tolna Vármegyei Kormányhivatal másodfokú döntése előtt kérelmező a kérelmét visszavonta, és kérte az eljárás megszüntetését. Fenti adat azt mutatja, hogy az ügyek közel 100 %-a első fokon elintézett, az ügyintézés törvényes, az állampolgárok és szervezetek elfogadják a hivatal döntéseit.
V.4. Pénzügyi Osztály
A pénzügyi osztály feladatai két elkülönülő területet ölelnek fel, úgymint a költségvetési gazdálkodás, valamint az adóigazgatási feladatok. Az osztály szervezete, létszáma ennek megfelelően az alábbi: 
	
	      Álláshelyek száma

	Osztályvezető
	1 fő

	Költségvetési csoport
	13,75 fő

	Adócsoport
	5 fő



Az év során egy álláshely betöltetlen volt, és egy adócsoportban dolgozó kolléga tartós táppénzen volt szinte egész évben. Az ő feladatait a kollégák egymás között felosztva látták el.
Az osztály szervezetében, feladatellátásában további változás az előző évhez képest, hogy az osztályvezető nyugdíjazása miatt a vezetői feladatokat a költségvetési csoport korábbi vezetője látja el. 

1. Költségvetési csoport
A költségvetési csoport dolgozói a táblázatban felsorolt önkormányzatok, társulások, nemzetiségi önkormányzatok és azok költségvetési szervei gazdálkodásával kapcsolatos feladatokat látják el együttesen 25 gazdálkodó szervezetre vonatkozóan, melyek az alábbiak:

	Bonyhád Város Önkormányzata
	Bonyhádi Közös Önkormányzati Hivatal

	
	Bonyhádi Német Önkormányzat

	
	Bonyhád Város Roma Nemzetiségi Önkormányzata

	Völgységi Önkormányzatok Társulása
	

	Bátaapáti Község Önkormányzata
	Bátaapáti Óvoda és Konyha

	Bonyhádvarasd Község Önkormányzata
	Német Önkormányzat Bonyhádvarasd

	Grábóc Község Önkormányzata
	

	Izmény Község Önkormányzata
	

	Kisdorog Község Önkormányzata
	Kisdorogi Német Nemzetiségi Önkormányzat

	Kisvejke Község Önkormányzata
	Kisvejkei Német Önkormányzat

	
	Kisvejkei Roma Önkormányzat

	Mórágy Község Önkormányzata
	Mórágyi Óvoda

	
	Mórágyi Német Nemzetiségi Önkormányzat

	
	Mórágyi Roma Nemzetiségi Önkormányzat 

	Mőcsény Község Önkormányzata
	

	Községi Önkormányzat Váralja
	Váraljai Német Nemzetiségi Önkormányzat

	Váralja Község és Nagymányok Város Szociális Intézményeinek Intézményfenntartó Társulása
	Váraljai Őszikék Szociális Intézmény




A csoport feladatait az alábbi csoportosítás szerint ismertetjük: 
· a képviselő-testületek döntéseinek előkészítése
· a költségvetések végrehajtása, gazdálkodási feladatok
· az önkormányzat által fenntartott intézmények költségvetési gazdálkodásának irányítói felügyelete.

A képviselő-testületek döntéseinek előkészítése

Az év elejének legfontosabb feladata a költségvetési rendelet-tervezetek, költségvetési határozatok jogszabályban meghatározott határidőig történő elkészítése, és a képviselő-testületek, társulási tanácsok részére a 2023. évi költségvetés tervezeteinek benyújtása. A tervezetek elkészültek, a döntéshozók részére a jogszabály szerinti határidők szerint benyújtásra kerültek. 
Az elfogadott költségvetési rendeletek és határozatok határidőre elkészültek, és a Magyar Államkincstár Tolna Megyei Igazgatósága részére benyújtásra kerültek az elemi költségvetések. 
A 2022. évi költségvetési gazdálkodás lezárásaként valamennyi gazdálkodó szervezet zárszámadási rendelet-, és határozat-tervezete benyújtásra került, a zárszámadási rendeletek és határozatok elfogadásra kerültek.  
A 2023. évi gazdálkodás I. félévi helyzetéről Bonyhád Város Önkormányzati Képviselő-testülete, valamint a Völgységi Önkormányzatok Társulása részére tájékoztató készült. A közös hivatalhoz tartozó önkormányzatok, nemzetiségi önkormányzatok részére igényeik szerint készültek el a gazdálkodásról szóló tájékoztató anyagok. A tájékoztatók elkészítésére jogszabályi kötelezettség nincs.

Fentiek mellett szükség szerint, vagy az Államháztartásról szóló törvényben rögzített határidők szerint módosításra kerültek a költségvetési rendeletek és határozatok. 
A költségvetés végrehajtása, gazdálkodási feladatok

A testületek döntéseinek előkészítésén túl a csoport 2023. évi feladatainak meghatározó részét a költségvetés végrehajtása jelentette. Ennek keretében megtörtént a számviteli, gazdálkodási szabályzatok, a kötelezettségvállalások nyilvántartásának aktualizálása, a gazdasági események pénzintézeti bonyolítása, azok számviteli rögzítése, a kimenő és beérkező számlák kezelése, utalványok elkészítése, Nemzeti Adó- és Vámhivatal felé a bevallások elkészítése. 
A jóváhagyott előirányzatok terhére vállalt kötelezettségek teljesítése a kötelezettségvállalás, pénzügyi ellenjegyzés, teljesítés igazolás, érvényesítés és utalványozás rendjéről szóló szabályzatoknak megfelelően került sor.
A feladatmutatók alapján megállapított támogatások évközi módosítására május és október hónapokban volt lehetőség. Az önkormányzatok részére 2023. évben jóváhagyott, átutalt állami hozzájárulással való elszámolási kötelezettségnek a 2023. évi beszámolási kötelezettség keretén belül kellett eleget tenni.
A kollégák gondoskodtak az Európai Unió, valamint a hazai támogatással megvalósuló projektek pénzügyi- számviteli feladatairól, az elkülönített bankszámlák vezetéséről, azok könyveléséről, az elszámolások elkészítéséről.
A számviteli munkát jellemző 2023. évre vonatkozó statisztikai adatok az alábbiak:
· Beérkező szállítói számlák	9.865
· Kimenő számlák	7.899
· Egyéb bizonylatok	5.935
· Utalványrendeletek:	37.628		
· Pénztári: befizetések	1.483
·                kifizetések 	2.102
· Könyvelési tételek	                           297.559
· Felvitt bankszámlák	281
· Pénztárak	35

A 2023-as év egyik kiemelkedő feladata volt – Bonyhád esetében - a pénzintézet váltás lebonyolítása, amely jelentős terhet rótt a pénzügyi osztály munkatársaira. Ennek ellenére az átállást gyakorlatilag zökkenőmentesen sikerült levezényelni, miközben az új számlavezető pénzintézet munkatársaival is kiváló munkakapcsolat alakult ki.

Az Önkormányzat által fenntartott intézmények költségvetési gazdálkodásának szakmai felügyelete

 Az intézményt fenntartó önkormányzatok esetében az intézmény költségvetésének összeállítása, gazdálkodásának lebonyolítása, az időszaki beszámolók elkészítése - tekintettel arra, hogy az intézmények gazdasági szervezettel nem rendelkeznek - a fenntartók feladatát jelentette. Bonyhád Város Önkormányzata intézményeinek gazdálkodási feladatait a Gazdasági Ellátó Szervezet (továbbiakban: GESZ) látja el. 
Fontos feladat volt a költségvetési intézményrendszer működőképességének fenntartása, valamint az önkormányzat kötelező feladatainak ellátása. Mindezek figyelembevétele mellett került megtervezésre az intézmények 2023. évi költségvetése. A testületi döntést követőn a fenntartók gondoskodtak az intézmények elemi költségvetésének kidolgozásáról, emellett az éves gazdálkodásukat is folyamatosan figyelemmel kísérték.
Az intézmények számviteli nyilvántartásainak vezetéséről, a jelentések határidőben történő elkészítéséről a fenntartó önkormányzatok, valamint a GESZ gondoskodtak. 

A költségvetés tervezése és végrehajtása, beszámolás vonatkozásában több területen is kapcsolódott az osztály 2023. évi feladatellátása a Magyar Államkincstár Tolna Megyei Igazgatóságához.
A legfontosabbak:
- a központi költségvetésből származó források (állami támogatások) igénybevétele a nettó finanszírozás keretében, valamint ezen források év végi elszámolása,
- a feladatmutatóhoz kötött állami hozzájárulások megállapításához szükséges mutatószámok átadása a költségvetési évet megelőzően történt meg; év közben módosításra május és október hónapban volt lehetőség. 
- valamennyi elemi költségvetés, időközi költségvetési és mérlegjelentés határidőre megküldésre került. 

A költségvetési gazdálkodás informatikai hátterét valamennyi gazdálkodó szervezet esetében a 2018. év során bevezetett ASP rendszer szolgáltatja, amelynek gazdálkodási és irat szakrendszere biztosította a számvitel egységes alkalmazását. 

2. Adócsoport

Az osztály adócsoportja 2013. január 1-jétől kezdődően a közös önkormányzati hivatalhoz tartozó alábbi településeken látja el a jegyző hatáskörébe utalt adók, adók módjára behajtandó köztartozások megállapításával, nyilvántartásával, beszedésével, kezelésével, az információs szolgáltatással kapcsolatos feladatokat:

	Bonyhád Város Önkormányzata
	Kisdorog Község Önkormányzat

	Bonyhádvarasd Község Önkormányzata 
	Kisvejke Község Önkormányzata

	Grábóc Község Önkormányzata 
	Mőcsény Község Önkormányzata 

	Izmény Község Önkormányzata
	Váralja Község Önkormányzata 



Az adócsoport feladata:
-  az önkormányzat költségvetésében tervezett adóbevételek biztosítása, lehetőség szerinti növelése. 
- a közigazgatási hatósági ügyintés során a szolgáltató jelleg erősítése, szem előtt tartva a jogszerűség, hatékonyság, célszerűség követelményét. 

A feladatellátás az alábbi adónemekre vonatkozóan terjedt ki: 
- magánszemélyek kommunális adója
- helyi iparűzési adó
- idegenforgalmi adó 
- termőföld bérbeadásából származó jövedelemadó
- talajterhelési díj
Váralja és Kisvejke települések kivételével valamennyi településen bevezetésre került a magánszemélyek kommunális adója, továbbá valamennyi településen a helyi iparűzési adó. Emellett az átengedett bevételek körébe tartozó termőföld bérbeadásából származó jövedelemadó bevételeinek beszedése is a feladatellátás körébe tartozik. Idegenforgalmi adót két település önkormányzata vezetett be. 

A feladatellátás kiemelt része az adókötelezettség megállapítása. Ez a munkafolyamat magába foglalja a benyújtott bevallások, adatbejelentések feldolgozását, az adókötelezettséget megállapító, megszüntető határozatok elkészítését, kézbesítését, az adóztatást érintő változások folyamatos nyomon követését, a befizetések könyvelését. Amennyiben az adózó elfogadja a határozatban megállapítottakat, az előírt időben megfizeti az adóját, az adószámlán megjelenő befizetés könyvelésre kerül, ezzel az adóigazgatási eljárás lezárul. 
Emellett előfordult azonban olyan eset is, amikor a kötelezett nem tudta megfizetni a kirótt adót, ebben az esetben lehetősége van részletfizetési, vagy fizetési halasztás iránti kérelem benyújtására.  Ezek elbírálásánál, döntések meghozatalánál körültekintően kell eljárni, melynek során az ügyfél és az önkormányzat számára egyaránt méltányolható döntést kell hozni. 

A befizetést nem teljesítő adóalanyok esetében különböző behajtási cselekményekre is szükség volt annak érdekében, hogy a hátralékok állományának növekedése ne folytatódjon. E körbe elsősorban a felszólításokat követően letiltásokra, bankszámlákhoz tartozó inkasszók benyújtására került sor. 

Az adócsoport dolgozóinak feladatkörébe tartozik továbbá az adók módjára behajtandó köztartozások kezelése, a kimutatott köztartozások behajtása is.

2023. évben adóügyekben az iktatott ügyiratok száma 17.125.- volt, ebből 6.628 határozat. Fellebbezés nem volt. 
Hatósági bizonyítvány kiállítására 394 esetben került sor. Bíróságok megkeresésére 26 vagyoni bizonyítványt, adózók kérelmére – pályázat, illetve hitel ügyintézés céljára – 84 adóigazolást állítottunk ki.
Emellett 284 adó- és értékbizonyítvány készült, részben hagyatéki eljáráshoz, részben kérelemre hitelfelvételhez, illetve végrehajtó megkeresésére.

Mivel a nyolc település iktatását egy iktatórendszer kezeli, ezért a fenti számok a közös hivatalhoz tartozó települések iratait is tartalmazzák.

Az adóigazgatásban dolgozó kollégák részére belső továbbképzést szerveztünk a belső ellenőr közreműködésével – kiemelt figyelmet fordítva a behajtási cselekményekre.

Az adóigazgatási feladatok ellátásáról, valamint a 2023.  év pénzügyi adatairól szóló beszámolót a Képviselő-testület egy következő testületi ülés keretében, önálló napirendként tárgyalja.
VI. Összegzés
A Bonyhádi Közös Önkormányzati Hivatal mindennapi működése a 2021. február 1-jétől hatályos Szervezeti és Működési Szabályzata szerint történik - az előző évek gyakorlatának megfelelően. Eszerint a kollégák a Hivatal 4 osztálya valamelyikét erősítik, és minden társult településünk, kirendeltségünk tartozik valamely osztályhoz is.
A Bonyhádi Közös Önkormányzati Hivatalhoz tartozó 10 településen az önkormányzatok feladatellátása 2023. évben is folyamatosan biztosított volt annak ellenére, hogy több kolléga távozott tőlünk nyugdíjba vonulásuk miatt, és több kolléga volt tartós táppénzen, illetve távolléten is. Az itt dolgozó kollégák magas felkészültségét és elhivatottságát bizonyítja, hogy több szervezeti egység látott el tartósan alacsonyabb létszámmal feladatot. A jogszabályoknak megfelelő, magas színvonalú működés továbbra is állandó cél, folyamatosan törekszünk arra, hogy a képviselő-testületek, társulások, bizottságok, nemzetiségi önkormányzatok, intézmények - és nem utolsó sorban – a lakosság igényeit kiszolgáljuk.
Köszönöm kollégáimnak és az osztályvezetőknek a beszámoló összeállításához nyújtott segítséget, és köszönöm a polgármesterek, elnökök és képviselők támogatását a hivatali munkában.

Bonyhád, 2024. március 14.

Filczinger Ágnes
      jegyző


2

image1.jpeg




